專訪│張頴康爆劉德華冇脾氣 補貼到正式簽約TVB:貼到夠晒生活
現年42歲的張頴康初出道有「劉德華契仔」之稱,劉德華以身教教識張頴康潔身自愛,「我諗我今時今日都冇乜緋聞,除咗多謝老婆對我好好之外,仲要多謝華哥,因為佢教識我唔好亂搞男女關係。」
拍攝錄製:麥超億
場地:天穴ANA TEN
武術指導黄明昇介紹入行
一切要從張頴康遇上武術指導伯樂黄明昇說起。當年劉德華公司開經理人部門,黄明升找到張頴康,問他是否有興趣加入。張頴康原打算考警察,但中六時他已希望自食其力,見過報刊及文員多個職位,均被拒絕,剛好復活節假遇上黄明昇,「我咪話:『好呀,試吓囉,睇吓有冇錢啫!』唔知點樣試咗又Ok喎。」有黄明昇推薦,張頴康順利地加入了劉德華公司,「我著住校服去簽約,間公司喺鰂魚涌。」
拍《老鼠愛上貓》劉德華親自教做戲
劉德華雖然是大忙人,但仍抽空培訓旗下藝人,「有一次拍《老鼠愛上貓》,其實唔係咁多戲,做啲王朝馬漢、張龍趙虎,其中一個跟住佢,中間有場戲係打功夫。夜晚返到去酒店房,隔籬動咁樣,食完飯佢都會指導返我,其實你應該要點做。」
張頴康指:「我見啲訪問成日見到佢話自己好大脾氣,其實我未見過佢發脾氣,我從來都未見過,我都冇感受過佢惡。」一次劉德華新年派是,張頴康與林家棟、鄧肇欣試探劉德華記性,「翻Round」攞完又攞,張頴康笑言:「攞第二封嗰時佢個眼神係:『你好似攞過㗎啦喎,你又攞?』但佢就冇嘢嘅,照畀你。但第二封就就梗係冇攞到啦,我哋玩完就算啦,試吓佢記唔記得啫!」
補貼到正式簽約TVB
「我從來未見過劉德華發脾氣。」張頴康對劉德華極廣闊胸襟記憶猶新,人工亦「絕對夠使」。工作一段日子後,張頴康有見林家棟、連偉健均從TVB出身,生起入藝訓班念頭,而劉德華亦十足支持,一口答應補貼張頴康直至正式簽約TVB,「半年嘅訓練班時間,補貼到你夠晒生活。」
梅小青唔清楚「劉德華契仔」之名
雖然在訓練班不少得閑言碎語,似乎有「劉華光環」的張頴康不免被指有後台,相信最快受力捧、最快接戲的畢業生。張頴康笑言:「事實證明咗,大家咪又係做喺後面做臨時演員行來行去, 行咗好多年先有啲對白講吓。」張頴康想起一件趣事,「我聽返嚟,話小青姐(梅小青)搵我做戲,佢話:「咦,佢好似係幫劉德華配音㗎喎!」」對被指在TVB受優待,張頴康笑指:「絕對冇呢件事。」
「劉華光環」為「一世的壓力」
張頴康坦言「劉華光環」是「一世都會有壓力」,故儘量謹言慎行,生怕「影衰」劉德華,「一行差踏錯,就會令華哥個名有蒙羞。」接下來的故事大家都熟悉,張頴康一路打拼攀上主演位置,一共兩次奪得「飛躍進步男藝員」,劉德華亦拍片恭喜,張頴康在台上公開多謝劉德華,「我敢講,我做演員,某程度上都係因為佢嘅教導出嚟。佢唔係捉你嚟教,而係身教,同佢一齊做嘢,喺公司見到一位咁嘅老細,你都唔會行差踏錯。」
酒吧被落藥捲傷人案險留案底
然而人不輕狂枉少年,張頴康不介意大爆「瘀事」,一次因被落迷藥捲傷人案,險留案底,張頴康估計,應該是被落了「打咗人都唔知嘅藥」,他憶述:「有人同我講:『你係咪華仔簽咗嗰知個演員?一齊飲杯嘢啦!』飲完已經冇咗意識啦。第二日警局打嚟問:『你係咪TVB嘅張頴康呀?』我話係。佢話:『有人投訴TVB嘅張頴康琴晚打佢喎!』我好記得,同佢飲之前都清醒嘅。」
張頴康原以「爛命一條」心態面對,惟麥雅緻不肯罷休,「佢話:『點解會有壇咁嘅嘢㗎?唔得,你同我一齊去法援啦,你唔可以有案底,會跟你一世。』我話:『我冇錢搞咁多嘢喎!』咁佢即刻幫我搵律師,當然都要一筆錢啦,幫我處理咗呢件事。」幸而最後雙方和解收場。經歷過留案底的危機後,張頴康承認三年內要娶麥雅緻為妻,雖然最後用了四年,但張頴康堅持「非麥雅緻不娶」,兌現了承諾。